Title: Lasteriiete õmblemine
Description: Raamatus „Lasteriiete õmblemine“ õpetab autor Piret Mellik õmblema ajatuid ja praktilisi lasteriideid aluspesust ja rannarõivastest kuni vihmakindlate üleriieteni. Sammsammuliste joonistega varustatud juhendid teevad õmblemise lihtsaks ning tööprotsessi selgeks ja arusaadavaks ka nende jaoks, kes õmblusmaailmas alles esimesi katsetusi teevad. Lisaks sisaldab raamat tarvilikku ja mahukat sissejuhatavat osa, mille abil saab õmblustöö õnnestumise põhitõed üle korrata ka juba vilunud õmbleja. Selgitatakse, mida tuleb silmas pidada kangaste valikul, mismoodi lõikeid kohandada ning kuidas käib modelleerimine. Pea kõikidele mudelitele on antud joonised suurusvahemikus 92 kuni 140 cm. Seega saab isikupärased ja vahvad riided selga nii kahe- kui ka kümneaastane! Piret Mellik on rõivaid konstrueerinud ja õmmelnud juba 30 aastat. Ta on olnud ajakirja Käsitöö õmblustoimetaja ja rõivaste seeriatootmise eestvedaja. Praegu töötab ta õppejõuna ülikoolis, õpetades TalTechis rõivaste konstrueerimist ja modelleerimist ning 2D- ja 3D-konstrueerimise tarkvarasid. „Lasteriiete õmblemine“ on tema esimene raamat, mille kaante vahele on ta koondanud kõik aja jooksul omandatud nipid, mis õmblusprotsessi lihtsamaks ja tulemuse kaunimaks aitavad muuta.